สมาคมบลจ.จี้คลังเดินหน้ากองทุนกอช.
สมาคม บลจ.ขอความชัดเจนคลังเดินหน้ากองทุน กอช.ต่อหรือไม่ เสนอเพิ่มเงินสะสมให้วัยรุ่น ดึงเงินออมเข้าระบบ
4 ก.ค. 2555

สมาคม บลจ.ขอความชัดเจนคลังเดินหน้ากองทุน กอช.ต่อหรือไม่ เสนอเพิ่มเงินสะสมให้วัยรุ่น ดึงเงินออมเข้าระบบ
น.ส.อารยา ธีระโกเมน กรรมการอำนวยการ บริษัทหลักทรัพย์จัดการกองทุน (บลจ.) ทิสโก้ ในฐานะประธานกลุ่มธุรกิจกองทุนสำรองเลี้ยงชีพ เปิดเผยว่า สมาคมบริษัทจัดการลงทุนจะขอความชัดเจนกับกระทรวงการคลังเกี่ยวกับกองทุนการออมแห่งชาติ (กอช.) ที่เลื่อนระยะเวลาเปิดรับสมาชิกออกไปจากกำหนดเดิมวันที่ 8 พ.ค.ที่ผ่านมาว่า ภาครัฐจะเดินหน้าโครงการต่อไปหรือไม่ แต่เห็นว่ากองทุน กอช.มีประโยชน์ต่อประเทศ 
“ปัจจุบันโครงสร้างประชากรของไทยมีผู้สูงอายุมากขึ้น จำนวนคนเกิดใหม่ลดลง กองทุน กอช.จะช่วยจูงใจให้แรงงานนอกระบบมีช่องทางออมเงินไว้ใช้ยามเกษียณ โดยภาครัฐจะจ่ายเงินสมทบให้ ซึ่งกองทุนนี้เปิดให้คนที่มีอายุตั้งแต่ 15 ปีขึ้นไปสมัครสมาชิกได้ ดังนั้นวัยรุ่นก็เข้ามาออมเงินได้” น.ส.อารยา กล่าว
ทั้งนี้ หากสมาชิกอายุ 15-30 ปี รัฐจะสมทบ 50% โดยสูงสุด 600 บาทต่อปี สำหรับอายุ 30-50 ปี สะสมให้ 80% สูงสุดไม่เกิน 960 บาท ส่วนคนที่มีอายุมากกว่า 50 ปี รัฐจะสะสม 100% หากเดือนไหนสมาชิกใส่เงินเข้ามาแล้วรัฐก็จะสมทบให้ในเดือนถัดไป โดยกำหนดให้สมาชิกสะสมขั้นต่ำเดือนละ 50 บาท แต่ไม่เกินปีละ 13,250 บาท และเดือนไหนไม่มีก็ไม่ต้องใส่ก็ได้ 
อย่างไรก็ตาม แม้เงื่อนไขโดยรวมจะดี แต่อยากเสนอให้รัฐจัดโครงสร้างผลตอบแทน โดยสมทบให้คนที่มีอายุน้อยเพิ่มขึ้นจากเดิม เพื่อรองรับกับโครงสร้างประชากรที่เปลี่ยนใหม่และจะได้จูงใจให้คนที่มีอายุน้อยเข้ามาในระบบเพิ่มขึ้น และเมื่อเงินเข้ามาในระบบแล้วเงินก็จะทำงานของมันเองและดีต่อตลาดทุนโดยรวม
น.ส.อารยา กล่าวว่า จากข้อมูลพบว่าการลงทุนในระยะเวลานานจะให้ผลตอบแทนที่ดี เช่น กองทุนรวมหุ้นระยะยาว (LTF) ย้อนหลัง 8 ปี จากเงินเริ่มต้น 10 บาทต่อหน่วย จนปัจจุบันมูลค่าเพิ่มขึ้นมาอยู่ที่ 20-30 บาทต่อหน่วย ส่วนกองทุนรวมเพื่อการเลี้ยงชีพ (RMF) ที่ลงทุนในหุ้นปัจจุบันมูลค่าเพิ่มขึ้นมาอยู่ที่ 30-60 บาทต่อหน่วย แม้จะเกิดวิกฤตแฮมเบอร์เกอร์ในช่วงที่ผ่านมา ดังนั้นหากวัยรุ่นเข้ามาลงทุนมากขึ้นมูลค่าเงินลงทุนก็จะเพิ่มขึ้นมีไว้ในยามเกษียณ 
นอกจากนี้ ปัจจุบัน กอช.ยังอ่อนการประชาสัมพันธ์ ทำให้คนในวง กว้างไม่รับทราบข้อมูลและประโยชน์ ของกองทุน จึงอยากแนะนำให้ใช้ช่วงเวลานี้ก่อนที่จะเปิดรับสมาชิกประชาสัมพันธ์ให้มากขึ้น